Yogʻoch qirindili plitalar va ularning muqobil turlarini ishlab chiqarishni yanada rivojlantirish boʻyicha qoʻshimcha chora-tadbirlar toʻgʻrisida
(resolution, 2024-08-16)

Respublikada soʻnggi yillarda yogʻoch qirindili plitalar va ularning muqobil turlarini ishlab chiqarish boʻyicha muayyan chora-tadbirlar amalga oshirilmoqda, xususan gʻoʻzapoya va qamish kabi mahalliy oʻsimliklarni qayta ishlash yoʻli bilan import oʻrnini bosuvchi tayyor mahsulotlar ishlab chiqarilmoqda. Shu bilan birga, zamonaviy texnologiyalarni joriy etish orqali yogʻoch qirindili plitalar va ularning muqobil turlarini ishlab chiqarish quvvatlarini oshirishga, yuqori qoʻshilgan qiymatli tayyor mahsulotlar ishlab chiqarishni rivojlantirishga toʻsqinlik qilayotgan muammolar uchramoqda. Qurilish materiallari va mebel ishlab chiqarishda foydalanilishi mumkin boʻlgan qayta tiklanadigan va tez oʻsuvchi mahalliy oʻsimliklar xom ashyosidan keng foydalanishga yetarlicha eʼtibor qaratilmayapti. Respublikada yogʻoch qirindili plitalar va ularning muqobil turlarini ishlab chiqaruvchilarni har tomonlama qoʻllab-quvvatlash, yangi ishlab chiqarish quvvatlarini yaratish, sohaga ilgʻor texnologiyalar va innovatsion ishlanmalarni joriy etish, mahalliy xom ashyodan keng foydalangan holda chuqur qayta ishlashni tashkil etish maqsadida Vazirlar Mahkamasi qaror qiladi: 1. Respublikada yogʻoch qirindili plitalar va ularning muqobil turlarini ishlab chiqaruvchi korxonalarni kichik sanoat zonalarida tashkil qilish tavsiya etiladigan, qamish xom ashyosi mavjud boʻlgan hududlar roʻyxati 1-ilovaga muvofiq tasdiqlansin. 2. Oʻzbekiston Respublikasi Suv xoʻjaligi vazirligi, Qishloq xoʻjaligi vazirligi, Oʻrmon xoʻjaligi davlat qoʻmitasi, Ekologiya va atrof-muhitni muhofaza qilish davlat qoʻmitasi, “Oʻzsanoatqurilishmateriallari” uyushmasi, Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda ikki oy muddatda hududlarda mavjud tabiiy qamishzorlar, ulardan foydalanish darajasi va qamishlarning oʻrib olinishi natijasida atrof-muhitga, hayvonot olamiga, koʻchib yuruvchi qushlarga zarar yetkazmaydigan tarzdagi sanoat usulida foydalanish mumkin boʻlgan qamishzorlar maydonlarining hududlar kesimidagi reyestrini shakllantirsin. Qoraqalpogʻiston Respublikasi Vazirlar Kengashi va viloyatlar hokimliklari “Oʻzsanoatqurilishmateriallari” uyushmasi bilan birgalikda mazkur qamishzorlar reyestri asosida yogʻoch qirindili plitalar va ularning muqobil turlarini ishlab chiqarish boʻyicha yangi quvvatlarni tashkil etish uchun mahalliy va xorijiy investorlarni jalb etishni taʼminlasin. 3. Qoraqalpogʻiston Respublikasi Vazirlar Kengashi, viloyatlar hokimliklari tegishli vazirlik va idoralar bilan birgalikda hududlarda qamish xom ashyosi mavjud boʻlgan joylarni yogʻoch qirindili plitalar va ularning muqobil turlarini ishlab chiqaruvchi tashkilotlarga, faoliyat koʻrsatish davrida doimiy foydalanishga ajratib berilishini va qamish xom ashyosini oʻrib olishga ruxsat etilishini oʻrnatilgan tartibda taʼminlasin. 4. Quyidagilar: “Oʻzkimyosanoat” aksiyadorlik jamiyati tomonidan qamish, gʻoʻzapoya va boshqa mahalliy xom ashyodan yogʻoch qirindili plitalar va ularning muqobil turlarini ishlab chiqarish uchun talab etiladigan “formalin 37%” va “karbamid A” xom ashyosini yetkazib berish hajmlari 2-ilovaga muvofiq; Respublikada qamish, gʻoʻzapoya va boshqa mahalliy xom ashyodan yogʻoch qirindili plitalar va ularning muqobil turlarini ishlab chiqarish boʻyicha 2019 — 2021-yillarda yaratiladigan quvvatlar va ishlab chiqarish prognozlari 3-ilovaga muvofiq tasdiqlansin. 5. Oʻzbekiston Respublikasi Monopoliyaga qarshi kurashish qoʻmitasining “Navoiyazot” aksiyadorlik jamiyati “formalin 37%” mahsulotini va “Maxam-Chirchiq” aksiyadorlik jamiyati “karbamid A” mahsulotini ishlab chiqarish boʻyicha tovar yoki moliya bozorida ustun mavqeni egallab turgan xoʻjalik yurituvchi subyektlar davlat reyestriga kiritilganligi toʻgʻrisidagi axboroti maʼlumot uchun qabul qilinsin. Oʻzbekiston Respublikasi Monopoliyaga qarshi kurashish qoʻmitasi tovar yoki moliya bozorida ustun mavqeni egallab turgan xoʻjalik yurituvchi subyektlar davlat reyestriga kiritilgan “Navoiyazot” aksiyadorlik jamiyati tomonidan “formalin 37%” mahsuloti boʻyicha va “Maxam-Chirchiq” aksiyadorlik jamiyati tomonidan “karbamid A” mahsuloti boʻyicha monopol yuqori narxlar qoʻllanilishining oldini olish boʻyicha doimiy ravishda monitoring olib borsin. 6. 2022-yil 1-yanvarga qadar yogʻoch qirindili plitalar va ularning muqobil turlarini ishlab chiqaruvchi korxonalar tomonidan olib kiriladigan yogʻoch qirindili plitalar va uning muqobil turlarini ishlab chiqarish uchun ishlatiladigan va Oʻzbekiston Respublikasida ishlab chiqarilmaydigan xom ashyo, asbob-uskunalar, ularning butlovchi hamda ehtiyot qismlari belgilangan tartibda shakllantiriladigan roʻyxatlar boʻyicha bojxona toʻlovlaridan (qoʻshilgan qiymat soligʻi va bojxona rasmiylashtiruvi uchun yigʻimlardan tashqari) ozod etilsin. 7. Qoraqalpogʻiston Respublikasi Vazirlar Kengashi va viloyatlar hokimliklari mahalliy iqlim sharoitidan kelib chiqib, terak, pavlovniya va boshqa turdagi tez oʻsuvchi yogʻochbop daraxtlarni plantatsiya usulida yetishtirish uchun ball boniteti past boʻlgan yerlarning oʻrnatilgan tartibda tadbirkorlik subyektlariga ajratilishini taʼminlasin. Bunda, yogʻochbop daraxtlar plantatsiyalarini tashkil etgan tadbirkorlik subyektlari 2022-yil 1-yanvarga qadar yer maydonlarida terak, pavlovniya va boshqa turdagi tez oʻsuvchi yogʻochbop daraxtlar ekilgan qismiga yer soligʻi toʻlashdan ozod etilsin. 9. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov, Oʻzbekiston Respublikasi iqtisodiyot va sanoat vaziri B.A. Xodjayev va “Oʻzsanoatqurilishmateriallari” uyushmasi raisi B.K. Zaripov zimmasiga yuklansin.